**Gyúró Község Önkormányzata Képviselő-testületének**

**15/2016. ( IX.29. ) önkormányzati rendelete**

**a helyi közművelődési feladatok ellátásáról**

Gyúró Község Önkormányzat Képviselő-testülete a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 77. §-ában kapott felhatalmazás alapján, Magyarország Alaptörvénye 32. cikk (1) bekezdésének a) pontjában és a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 76. § (1) bekezdésében meghatározott feladatkörében eljárva a következőket rendeli el:

**1. Az önkormányzat közművelődési feladatai**

1. § Gyúró Község Önkormányzatának Képviselő-testülete (a továbbiakban: képviselő-testület) a helyi adottságok és szükségletek figyelembevételével, a helyi közművelődési tevékenység támogatása során feladatának tekinti:

a) a település környezeti, szellemi, művészeti értékeinek, hagyományainak feltárását, megismertetését célzó tevékenységek támogatását, a helyi művelődési szokások gondozását,

b) a nemzeti, nemzetiségi és más kisebbségi kultúra értékeinek őrzését, megismertetését,

c) a helyi hagyományápoló, ismeretszerző, amatőr alkotó, művészeti csoportok tevékenységének támogatását,

d) a testvér-települési kapcsolatok kialakulásának segítését,

e) helyi társadalom közösségi életének segítését, közösségi helyszín biztosítását a településen működő civil szervezetek részére,

f) a szabadidő kulturális célú eltöltéséhez közösségi színtér biztosítását,

g) közművelődési rendezvények, kiállítások, bemutatók szervezését,

h) méltó megemlékezést a nemzeti ünnepekről, az ünnepek kultúrájának gondozását,

i) a lakosság közérdekű információkhoz jutásának elősegítését,

j) közösségi Internet hozzáférés biztosítását, és

k) a települési könyvtári ellátás biztosítását.

**2. A helyi közművelődési feladatok ellátásának módja**

2. § A képviselő-testület az 1. §-ban meghatározott feladatai ellátása érdekében:

            a) közösségi színteret működtet,

            b) települési könyvtári ellátást biztosít, és

            c) önkormányzati rendezvényeket szervez.

3. § (1) A képviselő-testület közművelődési színtérnek a 2464 Gyúró, Kossuth utca 7. szám alatti Faluházat  biztosítja.

(2) A képviselő-testület biztosítja, hogy a településen a lakosság önszerveződő közösségei megfelelő rendszerességgel és időtartamban vehessék igénybe a színtér szolgáltatásait, ennek érdekében meghatározza és jóváhagyja a közösségi színtér használati szabályzatát.

(3) Az önkormányzat, mint fenntartó biztosítja a közösségi színtér működésének személyi és tárgyi feltételeit.

4. § (1) A képviselő-testület a települési könyvtári ellátást a megyei könyvtár szolgáltatásainak igénybevételével teljesíti. Ennek érdekében megállapodást kötött az Vörösmarty Mihály Megyei Könyvtárral (8000 Székesfehérvár, Bartók Béla tér 1. ) és könyvtári információs és közösségi hely elnevezésű könyvtári, információs és közösségi hely elnevezésű könyvtári szolgáltató helyet működtet.

(2) A könyvtári szolgáltató hely: 2464 Gyúró, Kossuth utca 7. szám alatti faluház könyvtára.

(3) A képviselő-testület a települési könyvtár feladatait, a szolgáltatás igénybevételét és a működésének módját könyvtárhasználati szabályzatban határozza meg.

5. § Az önkormányzat évente az alábbi közművelődési rendezvényeket szervezi:

            a) BringaGyúró,

            b) falunap,

            c) Bálafesztivál,

            d) adventi vasárnapok,

            e) idősek napja,

            f) Szüreti Bál

g) Augusztus 20.ai ünnepség

h) Március 15-i megemlékezés

i) Október 23-i megemlékezés

6. § Az önkormányzat a közművelődési feladatai ellátása során együttműködik

            a) a közművelődési feladatokat is ellátó civil szervezetekkel, intézményekkel,

            c) az egyházakkal, és

            d) a közművelődési tevékenységet segítő vállalkozókkal.

**3. A közművelődési feladatellátás finanszírozása**

7. § (1) Az önkormányzat a közművelődéssel és a települési könyvtárral kapcsolatos feladatai ellátásának pénzügyi fedezetét az éves költségvetési rendeletében foglaltak szerint saját költségvetése részeként biztosítja:

a) központi közművelődési normatív támogatás,

b) saját bevételei, valamint

c) pályázati úton elnyert támogatás terhére.

(2) Az önkormányzat e rendeletben meghatározott közművelődési feladatok megvalósítására a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény (a továbbiakban: Kult. tv.) követelményeinek megfelelő jogi személlyel, magánszeméllyel, illetve nem helyi önkormányzati fenntartású intézményekkel és civil szervezetekkel közművelődési megállapodást köthet a törvényben meghatározottak szerint.

(3) Az önkormányzat a közösségi tér kulturális célú használatát

         a) térítésmentesen biztosítja

          aa) az önkormányzat szervezésében megvalósuló rendezvények,

ab) nem vállalkozáson alapuló, önszerveződő civil csoportok - vállalt   közösségi céljuk megvalósítása érdekében történő rendezvényei,

ac) egészségügyi intézmények ingyenes lakossági szűrései,

b) költségtérítés ellenében biztosítja

ba) üzleti célú vállalkozás, termékbemutató és

bb) a helyi lakosok magáncélú rendezvényei esetében.

 (4) A térítési díjak mértékét az önkormányzat a közösségi színtér használati szabályzatában állapítja meg.

(5) A könyvtári szolgáltató hely használóját ingyenesen illeti meg a Kult. tv. 56.§ (2) és (5) bekezdése szerinti alapszolgáltatások igénybevétele.

(6) Az önkormányzat mindenkori költségvetési rendeletében – pénzügyi lehetőségei szerinti – elkülönített keretet állapíthat meg a tárgyévben rendezendő ünnepségek és helyi rendezvények céljára**.**

(7) A képviselő-testület a rendelet 1. §-ában meghatározott közművelődési feladatok ellátása érdekében pénzügyi támogatásban részesítheti a közművelődési célú tevékenységet folytatókat az éves költségvetési rendeletében biztosított források terhére. E támogatás nem veszélyeztetheti az önkormányzati feladatok megvalósítását.

**Záró rendelkezések**

8. § (1) Ez a rendelet 2016. január 1. napján lép hatályba.

(2) Hatályát veszti Gyúró Község Önkormányzat Képviselő-testülete 9/2002.(IX.26.) számú rendelete.

|  |  |
| --- | --- |
| Tóth Béla | dr. Balogh Lóránd |
| polgármester | jegyző |

Záradék:

Ez a rendelet 2016. szeptember 29. napján a Váli Közös Önkormányzati Hivatal Gyúrói Kirendeltségének hirdetőtábláján történő kifüggesztéssel kihirdetésre került.

Dr. Balogh Lóránd

jegyző